**הצעת חוק: מיחזור משכנתא בלי פוליסת ביטוח חיים חדשה**

חברי הכנסת יעקב אשר, משה גפני ואורי מקלב מיהדות התורה הגישו בחודש עבר (19.12) הצעת תיקון לחוק חוזה הביטוח (העברת מטב בביטוח חיים בין תאגידים בנקאיים), שלפיה יהיה ניתן למחזר משכנתא במעבר מבנק לבנק בלי צורך בפוליסת ביטוח חדשה.

בדברי ההסבר לתיקון לחוק נכתב כי, "בביטוח חיים אגב משכנתה נרשם הבנק הממשכן כמוטב בחוזה הביטוח, כשביטוח זה נעשה לדרישת הבנק כדי להבטיח את תשלומי המשכנתה במקרה של מות הלווה.

"בעת מיחזור משכנתה נדרש הלווה להקים פוליסת ביטוח חדשה, שכן המוטב אמור להיות הבנק החדש.

"דרישה זו מוסיפה קושי בירוקרטי נוסף מבחינתו של לווה המבקש למחזר משכנתא, מעבר לעמלות השונות הכרוכות בכך. דבר זה מונע מלווים רבים למחזר משכנתה, שכן במשך שנות ההלוואה - העומדות בד"כ על 25-30 שנה - מצבם הבריאותי של הלווה משתנה וביטוח החיים מתייקר במקרה הטוב או שלא ניתן להקים פוליסת ביטוח חדשה במקרה הגרוע… הצעת חוק זו נועדה לאפשר העברת מוטבים בין תאגידים בנקאיים במסגרת אותו חוזה ביטוח".

הצעת חוק זהה הונחה על שולחן הכנסת העשרים וארבע, במאי 22, על ידי שלושת קבוצת חברי הכנסת, אך לא הגיעה לקריאה ראשונה עקב הבחירות לכנסת ה-25.

נוסח התיקון:

פ/530/25

הצעת חוק חוזה הביטוח (תיקון – העברת מוטב בביטוח חיים בין תאגידים בנקאיים),

התשפ"ג–2022

| תיקון סעיף 51 | 1. | בחוק חוזה הביטוח, התשמ"א–1981[1], בסעיף 51, אחרי סעיף קטן (ב) יבוא: |
| --- | --- | --- |
|  |  | "(ג) על אף האמור בסעיף 11(ג) סיפה, רשאי המבוטח לקבוע מוטב אחר (בסעיף זה – המוטב הקולט) במקום המוטב הקבוע באותה עת בחוזה הביטוח (בסעיף זה – המוטב המקורי), אם המוטב המקורי הוא תאגיד בנקאי, כהגדרתו בחוק הבנקאות (רישוי), התשמ"א–1981[2], שנקבע כמוטב בביטוח חיים המשמש כערובה לפירעון הלוואה שלהבטחתה נרשמה משכנתה והמבוטח מעוניין לקבוע כמוטב הקולט תאגיד בנקאי אחר שלטובתו הוא רושם משכנתה כערובה לפירעון הלוואה כאמור במקום המוטב המקורי. |
|  |  | (ד) מבטח או תאגיד בנקאי רשאי לפנות לממונה על שוק ההון ביטוח וחיסכון בבקשה להורות כי לא יחול בעניין מסוים סעיף קטן (ג), מטעמים מיוחדים שיירשמו." |